Kalender 31 Augustus - Kuns En Vermaak - Republikein
Tuesday, May 26th, 15:23:47
» Die Omaruru Kunstefees is goed op dreef. Met die beste vermaak, drink- en eetgoed, kunsuitstallings en ander lekkertes, is Omaruru dié naweek die plek om te wees. Die feesprogram bestaan uit onder andere Suid-Afrikaanse kunstenaars soos Corlea Botha, Joseph Clark en Altus Theart, asook plaaslike talent. Vir meer inligting, besoek Omaruru Kunstefees se Facebook-blad.
» Die Sound for Sight-musiekfees vind vanaand by SKW in Windhoek plaas. Die fees strek oor twee dae, met die uitsluitlike doel om die lewens van gesiggestremde Namibiërs te verbeter. Met regstreekse shows deur van jou gunsteling- Namibiese én Suid-Afrikaanse kunstenaars is dit iets om nie mis te loop nie. Just Jinjer, Akkedis en Crimson House sal onder andere optree. Kaartjies is by Computicket beskikbaar en die fees skop om 16:00 af.
» Die stigter van Song Night, Lize Ehlers, en die Song Night-ambassadeur vir 2018, Chris B, is vanaand op die Warehouse-teater se verhoog te sien. Hulle gaan onder meer klassieke treffers van The Beatles, The Rolling Stones, Elton John, Queen, Abba en vele meer sing. Kaartjies is by die deur teen N$150 beskikbaar en die show begin om 19:00. Vir meer inligting, besoek die Warehouse-teater se Facebook-blad.
» Die alombekende Boeremark vind môreoggend by Windhoek se skougronde plaas. Die mark is van 08:00 tot 13:00 oop. Ondersteun ons plaaslike produsente en smul aan die lekkerste kosse. Toegang is N$5 vir volwassenes en gratis vir kinders. Moenie te laat gaan nie, want al die lekkernye verkoop soos die spreekwoordelike soetkoek.
» Die Nedbank-lentefees skop môre in die hoofstad af. Die fees bestaan uit twee staproetes, wat 'n 5 km-pretloop en 'n 10 km-wedloop insluit. Besoek today.com.na/events vir wegspringtye.
» Christine Ferreira, spreker en redakteur van die tydskrif Lééf, bied môreoggend 'n praatjie vir vroue by die Arebbusch-hotel en -konferensiesentrum aan. Die tema is God se liefde vir vroue. Tydens die praatjie sal heerlike ontbyt en onder meer klere- en juwelestalletjies beskikbaar wees. Kaartjies vir die damesontbyt beloop N$300 en is by The Bible Shop in Onafhanklikheidsrylaan 428, Windhoek, en by die NG Kerk Windhoek-Wes se kerkkantoor beskikbaar. Vir meer inligting, besoek whatsonnamibia.com.na.
» African Vocals hou môre 'n fondsinsamelingskonsert vir hul toer Duitsland toe in Mei volgende jaar. Die konsert vind om 19:00 by Laerskool Namib se aula plaas. Die groep gaan die verhoog met die Swakopmunder-mannekoor, die Mondesa-jeug se marimba-groep en Elemotho, een van Namibië se gewildste kunstenaars, deel. 'n Kontantkroeg en vingerhappies is tydens die geleentheid beskikbaar. Kaartjies is by Laerskool Namib se aula teen N$80 te koop.
» Die Stephanus-kerk by Kenneth Kaundastraat 3, in Klein Windhoek, bied elke Saterdag van 08:00 tot 12:00 'n biomark aan. Alle produkte wat by die mark verkoop word, is tuisgemaak en plaaslik gekweek.
» Textures & Textiles is 'n groepuitstalling wat die Amerikaanse kunstenaar Carol Marshner-Malone se werk tans by die Woermannhaus-galery op Swakopmund vertoon. Dit word met trots deur Swakopmund se kunsvereniging aangebied. Besoek die galery Maandag tot Vrydag tussen 10:00 en 12:00, of 15:00 en 17:00, en Saterdag tussen 10:00 en 12.00. Toegang is gratis.
» Namibië se Kunsvereniging hou vanaand om 17:30 hul tweede jaarlikse algemene vergadering by die ou Grüner Kranz-kompleks. Hierdie vereniging het ten doel om plaaslike kunstenaars en hul kuns te bevorder. Raak deel van dié aktiewe kunsgemeenskap.
» Die Nasionale Kunsgalery van Namibië (NAGN) bied met trots They tried to bury us, deur Isabel Tueumuna Katjavivi, aan. Dié uitstalling behels verskeie geskiedkundige gebeure wat die kunstenaar in 'n reeks kunswerke omskep het. Dit duur tot 8 September en toegang is gratis. Besoek die NAGN se webtuiste vir meer inligting.